### Beslutning

Godkendt.

### Sagsfremstilling

## Resume og sagens baggrund

VAB søger ved mail af 5. oktober 2025 om godkendelse af lånoptagelse med kommunegaranti i afd. 39 Lupinvej 1-16, 4470 Svebølle. Afdelingen søger om et 30-årigt realkreditlån på 5.165.000 kr. hos Realkredit Danmark, som stiller krav om kommunegaranti ifølge fremsendte garantiberegning.

Lånet er til finansiering af energirenovering, som omfatter udskiftning af døre og vinduer, tage samt renovering af sokkel.

Kommunalbestyrelsen skal godkende kommunegaranti til ekstraordinær renovering jf. almenboliglovens § 98, samt lejeforhøjelser over 5% jf. almenboliglovens § 10.

## Indstillinger

Direktøren indstiller, at der godkendes et 30-årigt kontantlån på 5,165 mio. kr. med en kommunegaranti samt en lejeforhøjelse som beskrevet i sagen.

## Behandling

Økonomiudvalget, Kommunalbestyrelsen.

## Sagsfremstilling

Afdelingen består af i alt 16 familieboliger fordelt på 8 dobbelthuse (tæt/lav) opført i 1979. Boligerne varierer i størrelsen fra 52-70 m2.

Renoveringen består af udskiftning af døre og vinduer, tage samt renovering af sokkel.

De samlede anlægsudgifter er oplyst til 6.065.000 kr. Udover realkreditlånet forventes resten af blive finansieret af afdelingens henlæggelser med 600.000 kr. samt støtte fra boligselskabets dispositionsfond med 300.000kr.

Udover et engangstilskud, yder dispositionsfonden et årlig tilskud på 180.000 kr. årligt i lånets løbetid.

Projektet er godkendt på et afdelingsmøde den 24. april 2025.

*Lejeforhøjelse:*Lejeforhøjelsen som følge af lånet er oplyst til 383-513 kr. eller en stigning på 9,78 – 10,68 %.

|  |  |  |  |  |
| --- | --- | --- | --- | --- |
| Bolig/m2 | Nuværende leje | Stigning i kr. | Ny leje | Stigning i % |
| 52 | 3.918 | 383 | 4.301 | 9,78 |
| 62 | 4.368 | 456 | 4.824 | 10,44 |
| 70 | 4.803 | 513 | 5.316 | 10,68 |

Garantien er til *ekstraordinære arbejder*jf. almenboliglovens § 98, hvilket indebærer, at garantien kan gives, hvis Kommunalbestyrelsen vurderer, at der er tale om ekstraordinære arbejder. Økonomistaben vurderer at dette er tilfældet i nærværende sag, og at et evt. afslag vil indebære, at projektet ikke kan gennemføres.

## Økonomiske konsekvenser

Ingen bevillingsmæssige konsekvenser.

Garantien vil kun få konsekvenser for Kalundborg Kommune, hvis VAB ikke betaler sine forpligtelser på lånet i garantiperioden. Garantien belaster ikke den kommunale låneramme. Kommunens garantier for lån til VAB udgjorde pr. 31. december 2024 i alt 29.601.751 kr.

### Sagens forløb

19/11/2025 Økonomiudvalget
Anbefales.

Afbud: Erling Christensen